Politiet har for alvor fået hul på bylden i efterforskningen af drabet mod William Lennon Davis. Yderligere tre personer er anholdt.

Tre personer er anholdt og sigtet for medvirken til drabet på den 21-årige William Lennon Davis. Politiet i Aalborg oplyser torsdag morgen, at de anholdte skal fremstilles i et grundlovsforhør i løbet af dagen. Der bliver begæret lukkede døre af hensyn til den videre efterforskning. Mændene på 26, 27 og 31 blev anholdt i perioden fra onsdag middag til natten til torsdag. De har bopæl i Nordsjælland, København og Malmø, og politiet i Aalborg har i forbindelse med anholdelserne arbejdet sammen med politiet i Nordsjælland og København. William Lennon Davis mistede livet den 7. april, da han blev stukket ned under et slagsmål mellem to grupper i Jomfru Ane Gade. Den ene bestod af både lokale unge mænd og af unge fra København. Den anden gruppe bestod af unge fra Århus-området - heriblandt den senere dræbte. Indtil videre er en 20-årig mand varetægtsfængslet i sagen. /ritzau/